Útsendir starfsmenn : tilskipun 96/71/EB og innleiðing í landsrétt
Útdráttur Í Evrópu hefur nokkur ólga verið uppi um rétt útsendra starfsmanna gagnvart þjónusturétti fyrirtækja. Takast þar á sjónarmið félagslegra réttinda og frelsis til þjónustuveitingar innan bandalagsins. Með lögum nr. 45/2007 ,um réttindi og skyldur erlendra fyrirtækja sem senda starfsmenn tímabundið til Íslands, var tilskipun 96/71/EB, um störf útsendra starfsmanna í tengslum við veitingu þjónustu, innleidd í íslenskan rétt. Markmið ritgerðarinnar er að fjalla um tilskipunina og kanna hvaða sjónarmið lögð hafa verið til grundvallar á túlkun ákvæða hennar af Evrópudómstólnum. þeirra og leitast við að komast að því hvort ákvæði íslensku laganna samrýmist þeirri túlkun sem lögð er til grundvallar á ákvæðum tilskipunarinnar. Við rannsóknina var eftirfarandi spurning lögð til grundvallar: Var tilskipun 96/71/EB, um störf útsendra starfsmanna við veitingu þjónustu, innleidd með réttum hætti í íslenskan rétt með lögum nr. 45/2007? Eftir umfjöllun um tilskipunina og túlkun ED á ákvæðum hennar kom fram að til að ákvæði samræmist löggjöf Bandalagsins þurfi það, skv. ED og Framkvæmdastjórninni, að vera skýrt, nákvæmt og sett á grundvelli allsherjarreglu og meginreglunnar um jafna meðferð. Eftir að hafa rannsakað efnið og leitað heimilda var niðurstaða rannsóknarinnar sú að ákvæði laga nr. 45/2007 eru ekki haldin annmörkum og samrýmast löggjöf Bandalagsins.
Networked Digital Library of Theses and Dissertations